Ny farihy no oharina ary hazo na bozaka no anoharana. Izany dia notakarina avy amin’ny andian-teny maneho fanovana endri-javatra mirehitra afo. Marihina anefa fa misy ihany ireo karazan-javatra maina isehoan’ny firehetan’ny afo toy ny vy saingy ny hazo sy ny bozaka no heverina ho mora hita indrindra. Tsapa eto fa ny fiforonana dia maneho ny toe- javatra mifanohitra tanteraka amin’ny fahita ety amin’ny tontolo an-tanety raha ny lojika mantsy dia tokony tsy hirehitra na oviana na oviana ny farihy satria iarahamahafantatra fa ny rano tsy mandray afo, ary ny zavatra hita aza dia mamono ny afo ny rano, izany hoe raha misy karazan-javatra lalovan’ny afo na main’ny afo dia ny fampiasana ny rano no mampiato ny afo mba tsy hitarika ho amin’ny fahasimbana sy fahalevonan’ilay zavatra. Saingy ny hita eto dia mandray afo ny rano. Tsy mba rano kelikely fa lehibe satria farihy, izany hoe tobin-drano sady lehibe no lalina. Raha ety amin’ny tontolo an-tanety dia tsapa fa ampy hamonjena ny famaizana izany farihy izany. Saingy any amin’ny tontolo afobe kosa dia nentina handevonana izy fa tsy nentina hamelomana na hanavotana. Araka izany, raha hampitahaina amin’ny eto amin’ny tontolo an-tanety ny endrik’io toerana io dia hita fa tontolo mampatahotra ary ratsy noho ny fahita ety. Mifanohitra amin’io kosa ny tontolo iray ankilany ny paradisa, izay tontolo mahate honina sy mahatamana satria voavoatra tsara. Eto dia ny fomba filaza miorina amin’ny fampitahana no hita tao amin’ny baiboly protestanta. Ny fampitahana moa dia fomba filaza tahaka ny fanovana endri-javatra mivantana ihany, izany hoe mifanatrika eo amin’ny fehezanteny avokoa ny oharina sy ny anoharana saingy ahitana teny mampitaha kosa izy ao amin’ny fampitahana. Narahin’ny tamberim-boanteny amparan’andalana izany. Izy io dia fomba filazan-javatra miorina amin’ny tamberimboanteny am-paran’andalana na am-param- pehezanteny mifanesy64. Ny endri-piforonany hita eto dia tamberim-boanteny mialohan’ny voanteny farany isaky ny fehezankevitra. Ny famirapirany dia tahaka ny vatosoa indrindra, dia tahaka ny vato jaspy, manganohano toy ny vato krystaly. Apok.21 11 voalohany, ny fampitahana ny famirapirany dia oharina amin’ny vatosoa indrindra, vato jaspy ary vato krystaly. Marihina fa ny mpisolotena tampisaka -ny dia manondro ilay paradisa voalaza ao amin’ny baiboly. Araka izany ny fomba filaza dia nahafahana namaritra ny hatsarana tonga lafatra hananan’io endriky ny paradisa io. Satria ny endrik’ireo vato sarobidy indrindra no nofidina hampitahana amin’ny endriny. Ity fiforonana ity araka izany dia nahafahana nandoko ny hankaton’endrik’ilay paradisa manintona mandrakariva. Tsy mamirapiratra mahate hijery fotsiny akory io toerana io fa tena mafy fototra tsy mora mirodana, izany hoe mafy tsara. Ny fomba filaza tamberim-boanteny am-paran’andalana no nentina nanehoana izany, satria haveriny isaky ny fehezankevitra ny voanteny vato. Fantatra mantsy fa ny vato dia matetika tandindon’ny fahamafisana, araka ny ohabolana malagasy manao hoe izaho vatolampy ampy handihizan’ny varatra 65 mazava loatra fa nanampy tamin’ny fahafantarana ny tanjaky ny toera-ponenana ihany koa teto ny antom-pisian’ny tamberim- boanteny amparan’andalana. Ireo fiforonana fomba filaza roa ireo no nahafahana namaritra ny endriky ny paradisa izay toerana iafaran’ireo voavonjy araka ny foto-pinoana kristianina. Araka izany, na samy any ambony any aza ireo tontolo roa ireo dia hita fa mifanohitra. Izy ireo ihany koa dia tontolo tsy misy itovizana velively amin’ny tontolo ety an-tanety satria ny afobe dia ratsy lavitra noho izy ary ny paradisa kosa tsara lavitra noho izy. Eo antenantenany araka izany ny endriky ny tontolo an-tanety sady tsy mampatahotra loatra no tsy tonga lafatra. Manoloana izany dia manana ny famaritany ny ankoatra ihany koa ny poeta. Ho azy ireo dia tontolo tsara tefy ny tontolo any ankoatra. Ny tontolo tsara tefy moa dia heverina fa tontolo manana endrika sy bika voakaly tsara izay miteraka fahafinaretana ho an’ny maso ny fahitana azy 66, izany hoe toerana manana endrika azo lazaina fa tsara, mahafa-po ny saina ary mahatamana. Mbola niorina tamin’ny fanovana anarana ihany ny fomba filaza nentin’ny mpikambana namariparitana ny hatsaran’io ankoatra io. Amin’izany no nindramin’izy ireo ny trano natokana ho an’ny mpitondra toy ny mpanjaka, filoham-pirenena. Izay heverina ho